# utkaṇṭhā-daśakam

chinna-svarṇa-vinindi-cikkaṇa-ruciṁ smerāṁ vayaḥ-sandhito

ramyāṁ rakta-sucīna-paṭṭa-vasanāṁ veśena vibhrājitām |

udghūrṇācchiti-kaṇṭha-piñcha-vilasad-veṇīṁ mukundaṁ manāk

paśyantīṁ nayanāñcalena muditāṁ rādhāṁ kadāhaṁ bhaje ||1||

yasyāḥ kānta-tanūllasat-parimalenākṛṣṭa uccaiḥ sphurad-

gopī-vṛnda-mukhāravinda-madhu-tat-prītyā dhayann apy adaḥ |

muñcan vartmani bambhramīti madato govinda-bhṛṅgaḥ satāṁ

vṛndāraṇya-vareṇya-kalpa-latikāṁ rādhāṁ kadāhaṁ bhaje ||2||

śrīmat-kuṇḍa-taṭī-kuḍuṅga-bhavane krīḍā-kalānāṁ guruṁ

talpe mañjula-malli-komala-dalaiḥ kḷpte muhur mādhavam |

jitvā māninam akṣa-saṅgara-vidhau smitvā dṛgantotsavair

yuñjānāṁ hasituṁ sakhīṁ param aho rādhāṁ kadāhaṁ bhaje ||3||

rāse prema-rasena kṛṣṇa-vidhunā sārdhaṁ sakhībhir vṛtāṁ

bhāvair aṣṭabhir eva sāttvikatarair lāsyaṁ rasais tanvatīm |

vīṇā-veṇu-mṛdaṅga-kiṅkiṇi-calan-mañjīra-cūḍocchalad-

dhvānaiḥ sphīta-sugīta-mañju-nitarāṁ rādhāṁ kadāhaṁ bhaje ||4||

uddāma-smara-keli-saṅgara-bhare kāmaṁ vanāntaḥ-khale

kṛṣṇenāṅkita-pīna-parvata-kuca-dvandvāṁ nakhair astrakaiḥ |

tad-darpeṇa tathā madoddhuram aho taṁ viddham ākurvatīṁ

dūre svālikulaiḥ kṛtāśiṣam aho rādhāṁ kadāhaṁ bhaje ||5||

mitrāṇāṁ nikarair vṛtena hariṇā svairaṁ girīndrāntike

śulkā-dāna-miṣeṇa vartmani haṭhād dambhena ruddhāñcalām |

sārdhaṁ smera-sakhībhir uddhura-girāṁ bhaṅgyā kṣipantīṁ ruṣā

bhrū-darpair vilasac-cakora-nayanāṁ rādhāṁ kadāhaṁ bhaje ||6||

pārāvāra-vihāra-kautuka-manaḥ-pūreṇa kaṁsāriṇā

sphāre mānasa-jāhnavī-jala-bhare taryāṁ saumutthāpitām |

jīrṇā naur mama cet skhaled iti miṣā-cchāyādvitīyāṁ mudā

pāre khaṇḍita-kañculīṁ dhṛta-kucāṁ rādhāṁ kadāhaṁ bhaje ||7||

ullāsair jala-keli-lolupa-manaḥ-pūre nidāghodgame

kṣvelī-lampaṭa-mānasābhiramitaḥ sāyaṁ sakhībhir vṛtām |

govindaṁ sarasi priye’tra salila-krīḍā-vidagdhaṁ kaṇaiḥ

siñcantīṁ jala-yantrakeṇa payasāṁ rādhāṁ kadāhaṁ bhaje ||8||

vāsantī-kusumotkareṇa paritaḥ saurabhya-vistāriṇā

svenālaṅkṛti-sañcayena bahudhāvirbhāvitena sphuṭan |

sotkampaṁ pulakodgamair murabhidā drāg-bhūṣitāṅgīṁ kramair

modenāśru-bharaiḥ plutāṁ pulakitāṁ rādhāṁ kadāhaṁ bhaje ||9||

prāṇebhyo’py adhika-priyā muraripor yā hanta yasyā api

svīya-prāṇa-parārdhato’pi dayitās tat-pāda-reṇoḥ kaṇāḥ |

dhanyāṁ tāṁ jagatī-traye parilasaj-jaṅghāla-kīrtiṁ hareḥ

preṣṭhā-varga-śiro’gra-bhūṣaṇa-maṇiṁ rādhāṁ kadāhaṁ bhaje ||10||

utkaṇṭhā-daśaka-stavena nitarāṁ navyena divyaiḥ svarair

vṛndāraṇaya-mahendra-paṭṭa-mahiṣīṁ yaḥ stauti samyak sudhīḥ |

tasmai prāṇa-samā-guṇānurasanāt sañjâta-harṣotsavaiḥ

kṛṣṇo’nargham abhīṣṭa-ratnam acirād etat sphuṭaṁ yacchati ||11||

iti śrīmad-raghunātha-dāsa-gosvāmi-viracita-stavāvalyāṁ utkaṇṭhā-daśakaṁ sampūrṇam |